Erhvervslivet i Brabrand er gået ind i kampen for at få letbanens anden etape ført længere end en genåbning af Brabrand Station. »En ulogisk endestation,« mener HR-direktøren i Jysk. Kommunen er lydhør.

Annonce

De glæder sig allerede til Brabrand bliver forbundet med byens nye letbane-net. Også selv om der endnu er knap 10 år til, at det sker.

<p>Illustration: Jens Nex</p>

Men står det til erhvervsfolkene i området, skal genåbningen af Brabrand Station ikke være banens sidste trinbræt mod vest, som det foreløbig er skitseret.

For på den måde får et af Aarhus' store erhvervsområder ingen direkte forbindelse med letbanen. Det vil kræve en forlængelse af de eksisterende planer med et par kilometer. Til gengæld vil letbanen så først slutte ved Logistikparken og motorvejskrydset Aarhus Vest.

En af virksomhederne, der ligger langs den foreslåede forlængelse af letbanen, er Jysk, som har sit hovedsæde i Sødalsparken. Arbejdsplads alene for 250 medarbejdere og omkring det firedobbelte, når naboerne hos HK Østjylland, Søværnets Operative Kommando - lidt endnu i hvert fald - og ingeniørvirksomheden Geo bliver talt med.

»For en virksomhed som Jysk er beliggenhed og tilgængelighed afgørende. Det er derfor, vi har valgt vores placering her, og forbindelse til letbanen vil gøre det nemt at komme frem og tilbage ikke alene for de 250 personer, der allerede arbejder her i huset, men også for andre medarbejdere og forretningsforbindelser fra 35 lande, som jævnligt kommer her. Endelig vil nem og bekvem adgang gøre det lettere, når vi skal tiltrække nye folk,« siger HR-direktør Jan Verhoek fra Jysk.

Han kalder det både uambitiøst og ulogisk at etablere endestationen for letbanens anden etape i forbindelse med en genåbning af Brabrand Station.

»Logistikparken er oplagt som sidste stop, for her er også langt over 1000 arbejdspladser. Alt andet vil simpelt hen være ulogisk. Det er altså uambitiøst at stoppe ved den gamle station,« mener Jan Verhoek og fortsætter:

»En letbane ud til Logistikparken er step 1 i vores ønskescenanio. Step 2 er øget tilgængelighed fra hele Jylland blandt andet via bedre forbindelser til lufthavnene.«

Brabrand Erhvervsforening bakker naturligvis også op om en længere letbane-tur mod vest, når den tid kommer.

»Der er et kæmpe potentiale både i hele Årslev-området og omkring Logistikparken, som allerede rummer blandt andet Dansk Supermarked og Fragtmandscentralen. Derfor giver det god mening i forhold til infrastrukturen både med en kommende regionalbane mod Silkeborg og letbaneforbindelse til et park'n'ride-anlæg ved motorvejskrydset,« siger formand Susanne Lee Jørgensen.

»Brabrand har ikke kun brug for helhedsplanen, som vi er glade for. Der er også et stort område vest for City Vest med en store muligheder for byudvikling, og fra andre steder ved vi, at en letbane giver et løft, når den kommer. Se på havnen for eksempel. Det var tidligere byens bagside, men nu er det en ny forside. På samme måde ønsker vi også, at hele Brabrand bliver endnu mere attraktiv for både borgere og erhverv. Det skal ikke bare være en bydel, som man kører igennem for at komme ud af Aarhus, men i stedet et spændende område man kommer igennem på vej ind mod centrum,« lyder ønsket fra formanden for den lokale erhvervsforening.

Bolden ligger hos Aarhus Kommune, som skal træffe den endelige beslutning. En offentlig for-høringsfase er netop slut forud for den VVM-undersøgelse, som forventeligt begynder senere på året, og i kommunens magistrat for Teknik og Miljø bliver der lyttet til forslagene. Faktisk kan direktør Erik Jespersen godt se logikken, som det vestlige erhvervsliv efterlyser.

»Når letbanen i første omgang er sat til at stoppe ved den gamle station, så er det fordi, at det er et oplagt sted i forhold til omstigning til eksisterende regionaltog og en kommende regionallinje til Silkeborg, men der er da en vis ræson i at lade den fortsætte længere ud. Det har vi fået mange indspark til ikke mindst fra erhvervslivet, og der er fulgt en række gode argumenter med tilkendegivelserne. Det lytter vi selvfølgelig til, og der er ikke taget nogen beslutning om endestation endnu,« siger Erik Jespersen.

Han afviser i øvrigt, at det nødvendigvis bliver økonomi, som spænder ben for en eventuel forlængelse.

»En længere letbane er selvfølgelig dyrere at anlægge, men det er da værd seriøst at overveje, når man alligevel er i gang. Vi har endnu ikke regnet på, hvordan passagergrundlaget står mål med anlægs- og driftudgifter i forbindelse med forslaget, men det skal vi nu have gjort, og jeg forventer, at vi har en endelig indstilling klar til byrådet i løbet af efteråret, mens den senere VVM-redegørelse også vil komme i offentlig høring,« forklarer Teknik og Miljø-direktøren.

Erik Jespersen roser samtidig erhvervslivet i Brabrand for et stort engagement.

»Det er opløftende at være vidne til den store interesse, der er for letbanen i området, og at erhvervslivet også viser interesse for at bidrage til projektet og for at udvikle bydelen videre,« siger han.

Det er altsammen sød musik i Susanne Lee Jørgensens ører.

»Det er da positivt, at kommunen kigger på muligheden for en endnu længere letbane mod vest og virker lydhøre,« siger formanden fra Brabrand Erhvervsforening.

Ifølge Aarhus Letbane er der umiddelbart ingen tekniske hindringer for at lade letbanen løbe længere end bydelens gamle stationsområde.

Etape 2 mellem Aarhus Ø og Brabrand vil forbinde flere af byens store uddannelses- og kulturinstitutioner samt flere af de største almene boligområder i Aarhus.

Etape 2 bliver også afgørende for omdannelsen af nordhavnen, rutebilstationen og ikke mindst Gellerup, hvor visionen er at omdanne området fra udsat boligområde i Brabrand til attraktiv bydel i Aarhus.

Fra Gellerup er det planen at videreføre letbanen ca. en kilometer frem til en ny terminal ved Banevænget i Brabrand, hvor der er mulighed for at skifte mellem letbane, regionaltog, fjerntog, busser og individuel transport. Den centrale placering af etape 2 betyder, at den vil forbinde yderligere 100.000 borgere og 60.000 arbejdspladser til letbanen og videre til Time-modellen mellem de store byer (Aalborg-Aarhus-Odense-København) i Danmark.

Den foreløbig skitserede etape 2 bliver 10,8 km lang, vil have 21 standsningssteder og en forventet anlægsomkostning på 1.240 mio. kroner.

Kilde: Aarhus Letbane